לא עוצרת: הפועל הרצליה גברה גם על רעננה
עודכן 19:26 15/01/2011
שבוע אחרי הניצחון בדרבי ניצחה העולה החדשה 0:2 את אייל לחמן
בשבוע שעבר ניצחה הפועל הרצליה 0:1 את מכבי בדרבי של העיר וצבעה אותה לראשונה בצבע אדום. הערב (שבת) היא הראתה גם לאייל לחמן שיש לה כדורגל כשגברה על הפועל רעננה 0:2 בחוץ ועלתה למקום השלישי בליגה הלאומית, מרחק של שמונה נקודות מכפר סבא השניה. עוד קבוצה שהתברגה בצמרת הייתה סקציה נס ציונה שלא התקשתה בבית מול ג'ת אלאהלי החלשה, בדרך ל-0:4.
מישהו חשב שזה יהיה משחק צמרת בתחילת העונה? יניב דוד (20) ושלומי חנוכה (80) הדהימו את אייל לחמן ועקפו אותו בטבלה. המועדון, שהיה עד לפני כמה שנים ידוע רק באיזור השווארמה של מפגש ג'מיל בעיר נמצא כבר במקום השלישי בליגה הלאומית.
סקציה נס ציונה - ג'ת אלאהלי 0:4
סהר לוי (21), אלנתן סלמי (60, 70) ודודו בן שושן (80) כבשו לזכות המארחת והעלו אותה למקום החמישי. לג'ת אלהלי יש את ההגנה החלשה ביותר בליגה, עם 38 ספיגות ב-18 משחקים.